CELEX: 
Language: mt
Date: 2017-08-28 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) 2017/565 rigward l-ispeċifikazzjoni tad-definizzjoni ta’ internalizzaturi sistematiċi għall-finijiet tad-Direttiva 2014/65/UE

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Id-Direttiva 2014/65/UE (“MiFID II”) tal-Parlament Ewropew u tal-Kunsill tal-15 ta' Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE
                  1
                tkun applikabbli fit-3 ta’ Jannar 2018 u flimkien mar-Regolament (UE) Nru 600/2014
                  2
                (MiFIR) tissostitwixxi d-Direttiva 2004/39/KE
                  3
               . Il-MiFID II u l-MiFIR jipprovdu qafas legali armonizzat u aġġornat li jirregola r-rekwiżiti applikabbli għad-ditti tal-investiment, is-swieq regolati, il-fornituri tas-servizzi ta' rapportar tad-dejta u d-ditti minn pajjiżi terzi li jipprovdu servizzi jew attivitajiet ta' investiment fl-Unjoni.
            
            
               Il-MiFID II u l-MiFIR għandhom l-għan li jtejbu l-effiċjenza, ir-reżiljenza u l-integrità tas-swieq finanzjarji, b'mod partikolari billi:
            
            
               1.Jiksbu trasparenza ikbar: l-introduzzjoni ta' reġim ta' trasparenza qabel u wara n-negozjar għal strumenti li mhumiex ekwitajiet u t-tisħiħ u t-twessigħ tar-reġim eżistenti ta' trasparenza tan-negozjar tal-ekwitajiet;
            
            
               2.Iġibu iżjed negozjar f'postijiet regolati: il-ħolqien ta' kategorija ġdida ta' pjattaformi għall-kummerċ ta' derivattivi u bonds - il-Faċilitajiet Organizzati tan-Negozjar - u ta' obbligu ta' negozjar għall-ishma f'postijiet regolati, kif ukoll bħala separazzjoni ċara bejn postijiet ta’ eżekuzzjoni bilaterali u multilaterali.
            
            
               Fid-dawl tal-bini ta’ inizjattivi allegati tas-settur li għadu fil-bidu dwar l-ambigwità li hija msejsa fuq il-kunċett ta’ “negozjar għan-nom proprju fl-eżekuzzjoni tal-ordnijiet tal-klijent” li jiddefinixxi l-attività tal- internalizzaturi sistematiċi, huwa meħtieġ li tingħata speċifikazzjoni ulterjuri tad-definizzjoni ta’ internalizzatur sistematiku biex jiġu indirizzati dawn l-iżviluppi tas-suq u jiġi definit ir-riskju ta’ ċirkomvenzjoni tad-Direttiva MiFID 2. 
            
            
               Dan ir-Regolament Delegat tal-Kummissjoni huwa bbażat fuq l-għoti tas-setgħa stabbilit fl-Artikolu 4(2) tad-Direttiva 2014/65/UE, li jagħti s-setgħat lill-Kummissjoni biex tadotta atti delegati li jispeċifikaw ċerti elementi tekniċi tad-definizzjonijiet stabbiliti fl-Artikolu 4(1) tad-Direttiva 2014/65/UE, biex taġġustahom skont l-iżviluppi tas-swieq, l-iżviluppi teknoloġiċi u l-esperjenza ta’ mġiba projbita skont ir-Regolament (UE) Nru 596/2014
                  4
                u biex tiżgura l-applikazzjoni uniformi tad-Direttiva 2014/65/UE. Hekk kif id-definizzjoni ta’ “internalizzatur sistematiku” tiġi stabbilita fl-Artikolu 4(1)(20) tad-Direttiva 2014/65/UE u speċifikata fir-Regolament Delegat tal-Kummissjoni (UE) 2017/565 li jissupplimenta d-Direttiva 2014/65/UE tal-Parlament Ewropew u tal-Kunsill rigward ir-rekwiżiti organizzattivi u l-kundizzjonijiet ta’ ħidma tal-kumpaniji tal-investiment u t-termini definiti għall-għanjiet ta' dik id-Direttiva
                  5
               , dan ir-Regolament Delegat tal-Kummissjoni jemenda r-Regolament Delegat tal-Kummissjoni (UE) Nru 2017/565.
            
            
               Dan ir-Regolament Delegat tal-Kummissjoni ma kienx preċedut minn valutazzjoni tal-impatt, peress li la għandu u lanqas huwa maħsub li jkollu l-konsegwenza li jbiddel r-rekwiżiti regolatorji għal ditti tal-investiment. Minflok, huwa sempliċement jiċċara l-ambitu preċiż tad-definizzjoni ta’ “internalizzatur sistematiku” biex tiġi żgurata applikazzjoni uniformi ta’ dan it-terminu u tiġi evitata ċ-ċirkomvenzjoni. 
            
            
               2.IL-KONSULTAZZJONIJIET QABEL MA JIĠI ADOTTAT L-ATT
            
            
               Is-servizzi tal-Kummissjoni kellhom diversi laqgħat ma' bosta partijiet konċernati biex jiddiskutu l-miżura preżenti matul l-2016 u l-ewwel nofs tal-2017. Il-Kummissjoni kellha wkoll skambji estensivi mal-Membri tal-Kumitat  għall-Affarijiet Ekonomiċi u Monetarji tal-Parlament Ewropew (Committee on Economic and Monetary Affairs, ECON) u għamlet konsultazzjoni tal-Grupp ta’ Esperti tal-Kumitat Ewropew tat-Titoli ( Expert Group of the European Securities Committee, EGESC), li matulha dan l-Att Delegat ġie diskuss mill-esperti tal-Istati Membri u bl-involviment ta’ osservaturi mill-Parlament Ewropew, il-Kunsill, il-Bank Ċentrali Ewropew u l-Awtorità Ewropea tat-Titoli u s-Swieq (European Securities and Markets Authority, ESMA). L-abbozz tal-att delegat kien ippubblikat għal konsultazzjoni għal rispons ta' erba’ (4) ġimgħat li għalqu fit-18 ta' Lulju 2017. Matul il-konsultazzjoni pubblika, tqajjem tħassib rigward il-ġestjoni tar-riskju prudenzjali miksuba permezz ta’ tranżazzjonijiet intragrupp.  Dan it-tħassib ġie indirizzat billi ġiet introdotta premessa ġdida kif ukoll emenda fl-Artikolu 16a, li jiċċaraw l-ambitu tal-arranġamenti ta’ tqabbil li huma kkunsidrati li jinnegozjaw f’isimhom stess.
            
            
               3.ELEMENTI LEGALI TAL-ATT DELEGAT
            
            
               L-Att Delegat jinkludi dispożizzjoni operattiva li tipprovdi aktar speċifikazzjoni teknika ta’ wieħed mill-elementi tad-definizzjoni ta’ internalizzatur sistematiku kif definit fl-Artikolu 4(1)(20) tad-Direttiva 2014/65/UE. Dan ir-Regolament Delegat tal-Kummissjoni se jemenda r-Regolament Delegat tal-Kummissjoni (UE) 2017/565.
            
            
               Sabiex tiġi żgurata l-implimentazzjoni bla xkiel tar-Regolament Delegat tal-Kummissjoni (UE) 2017/565, huwa meħtieġ li dan ir-Regolament Delegat tal-Kummissjoni jidħol fis-seħħ bħala kwistjoni ta’ urġenza.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 28.8.2017
            
            
               li jemenda r-Regolament (UE) 2017/565 rigward l-ispeċifikazzjoni tad-definizzjoni ta’ internalizzaturi sistematiċi għall-finijiet tad-Direttiva 2014/65/UE
            
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
         
         
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2014/65/UE tal-Parlament Ewropew u tal-Kunsill tal-15 ta' Mejju 2015 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE
                  6
               , u b'mod partikolari l-Artikolu 4(2) tagħha,
            
            
               Billi:
            
            
               (1)Sabiex tiġi żgurata l-applikazzjoni oġġettiva u effettiva tad-definizzjoni ta’ internalizzaturi sistematiċi fl-Unjoni kif stipulat fl-Artikolu 4(1)(20) tad-Direttiva 2014/65/UE, jinħtieġ li għandhom jiġu pprovduti aktar speċifikazzjonijiet fuq żviluppi teknoloġiċi riċenti fis-swieq tat-titoli li jikkonċernaw l-arranġamenti ta’ tqabbil li d-ditti ta’ investiment jistgħu jipparteċipaw fihom.
            
            
               (2)Żviluppi teknoloġiċi fis-swieq tat-titoli wasslu għall-ħolqien ta’ netwerks ta’ komunikazzjoni elettronika li jippermettu li jkun hemm rabta bejn numru ta’ ditti tal-investiment li jkollhom il-ħsieb li joperaw taħt id-deżinjazzjoni ta’ internalizzatur sistematiku ma’ fornituri tal-likwidità oħrajn involuti f’tekniki ta’ negozjar algoritmiku ta’ frekwenza għolja. Dawn l-iżviluppi qed ipoġġu f’riskju s-separazzjoni ċara bejn in-negozjar għan-nom proprju bilaterali fl-eżekuzzjoni tal-ordnijiet tal-klijenti u n-negozjar multilaterali previst permezz tar-Regolament Delegat (UE) 2017/565. Dawn l-iżviluppi teknoloġiċi u tas-suq għalhekk jenħtieġu li jiġi speċifikat li internalizzatur sistematiku mhuwiex permess biex jinvolvi ruħu, fuq bażi regolari, fit-tqabbil interna jew esterna permezz ta’ negozjar matched principal jew tipi oħra ta’ tranżazzjonijiet spalla ma’ spalla bla riskju de facto fi strument finanzjarju partikolari barra minn post tan-negozjar.
            
            
               (3)Sakemm il-ġestjoni ċentralizzata tar-riskju fi grupp normalment tinvolvi t-trasferiment tar-riskju akkumulat minn ditta ta’ investiment bħala riżultat ta’ tranżazzjonijiet ma’ partijiet terzi lil entità fl-istess grupp li ma jkollha l-ebda kapaċità biex tipprovdi kwotazzjonijiet, informazzjoni oħra dwar l-interessi kummerċjali jew biex tirrifjuta jew temenda tali tranżazzjonijiet, dawn it-trasferimenti jenħtieġ li xorta waħda jitqiesu bħala negozjar fuq kont proprju meta mwettqa għal finijiet biss ta’ ċentralizzazzjoni tal-ġestjoni tar-riskju tal-grupp. 
            
            
               (4)Għal raġunijiet ta’ ċarezza u ċertezza legali, il-formulazzjoni dwar id-data ta’ applikazzjoni tar-Regolament Delegat (UE) 2017/565 jinħtieġ li tkun f’konformità mal-formulazzjoni fuq id-data ta’ applikazzjoni tad-Direttiva 2014/65/UE.
            
            
               (5)Sabiex jiġi żgurat il-funzjonament bla xkiel tas-swieq finanzjarji, huwa meħtieġ li dan ir-Regolament jidħol fis-seħħ bħala kwistjoni ta’ urġenza.
            
            
               (6)Il-miżuri stipulati f'dan ir-Regolament huma skont l-opinjoni tal-Grupp ta' Esperti tal-Kumitat Ewropew tat-Titoli,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament Delegat (UE) 2017/565 huwa emendat kif ġej:
            
            
               (1)
                     jiddaħħal l-Artikolu 16a li ġej:
            
            
               “Artikolu 16 a
            
            
               Parteċipazzjoni f’arranġamenti ta’ tqabbil
            
            
               Ditta tal-investiment ma għandhiex tiġi kkunsidrata bħala negozjar għan-nom proprju fis-sens tal-Artikolu 4(1)(20) tad-Direttiva 2014/65/UE fejn dik id-ditta tal-investiment tipparteċipa f’arranġamenti ta’ tqabbil li jsiru ma’ entitajiet barra l-grupp bl-għan jew bil-konsegwenza li twettaq tranżazzjonijiet spalla ma’ spalla bla riskju de facto fi strument finanzjarju barra post ta’ negozjar”.
            
            
               (2)fl-Artikolu 91, it-tieni paragrafu jiġi sostitwit b'dan li ġej:
            
            
               “Dan għandu japplika mit-3 ta’ Jannar 2018”.
            
            
               Artikolu 2
            
            
               Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
         
         
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 28.8.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  ĠU L 173, 12.6.2014, p. 349.
               
               
                  
                     (2)
                  Ir-Regolament (UE) Nru 600/2014 tal-Parlament Ewropew u tal-Kunsill tal-15 ta' Mejju 2014 dwar is-swieq tal-istrumenti finanzjarji u li jemenda r-Regolament (UE) Nru 648/2012 (ĠU L 173, 12.6.2014, p. 84).
               
               
                  
                     (3)
                  Id-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU L 145, 30.4.2004, p. 1).
               
               
                  
                     (4)
                  Ir-Regolament (UE) Nru 596/2014 tal-Parlament Ewropew u tal-Kunsill dwar l-abbuż tas-suq (Regolament dwar l-abbuż tas-suq) u li jħassar id-Direttiva 2003/6/KE tal-Parlament Ewropew u tal-Kunsill u d-Direttivi tal-Kummissjoni 2003/124/KE, 2003/125/KE u 2004/72/KE (ĠU L 173, 12.6.2014, p. 1).
               
               
                  
                     (5)
                  ĠU L 87, 31.3.2017, p. 1.
               
               
                  
                     (6)
                  ĠU L 173, 12.6.2014, p. 349.